Зи IэщIагъэм хуэIэижьхэр
Хъыбар гуапэ
Ди къэралым и щыхьэр Москва къалэм дэт Урысей социальнэ университетым иджыблагъэ щыхэплъэжащ «Сэ си IэщIагъэм фIы дыдэу хызощIыкI» урысейпсо студент зэпеуэм кърикIуахэм. КъБКъУ-м и пресс-IэнатIэм хъыбар къызэрыдигъэщIамкIэ, абы ехъулIэныгъэ иIэу хэтащ ди университетым и студенткэ Биттуевэ Эльмирэ. «Социальная работа» IэщIагъэмкIэ бакалавриатыр къэзыух пщащэ цIыкIур а унэтIы­ныгъэмкIэ пашэ щыхъуащ къэралпсо зэхьэзэхуэм.
Промышленникхэмрэ хьэрычэтыщIэхэмрэ я урысейпсо зэгухьэныгъэмрэ (РСПП) «Iуэху щащIэ Урысей» урысейпсо жылагъуэ зэгухьэныгъэмрэ къызэрагъэпэща а зэпеуэ хьэлэмэтым хэта студентхэр япэщIыкIэ щызэхьэзэхуащ щIыпIэхэм, щIыналъэхэм. Абыхэм пашэ щыхъури, Москва щекIуэкIа кIэух Iыхьэм хэтыну ирагъэблэгъащ. Эльмирэ зэрыжиIэжымкIэ, ахэр унэтIыныгъэ зыбжанэкIэ ­зэпеуащ. Апхуэдэхэт, къапщтэмэ, хабзэхэр зэращIэр, дэфтэрхэр зэрыгъэхьэзырыпхъэр, щытыкIэ гугъум ихуа унагъуэм щIэсхэм уазэрыдэлэжьэнур, а къэпщытэныгъэхэмрэ къэхутэныгъэхэмрэ зи ­лъабжьэ дэфтэрхэр къызыхуэтыншэу зэрызэхэбгъэувэнур. А псоми тэмэму, дагъуэншэу пэлъэщыфащ ди лъахэгъу пщащэр икIи балли 157-рэ ­хуагъэуври, текIуауэ къалъытащ.
Эльмирэ зыIэригъэхьа ехъулIэныгъэ лъагэм щыхьэт техъуэ щIыхь тхылъыр гуфIэгъуэ щытыкIэм иту Эльмирэ иритыжащ КъБКъУ-м и ректор Алътуд Юрий. Урысейпсо утыкум щIэныгъэ куурэ зэфIэкI лъагэрэ къыщызыгъэлъэгъуа студенткэм ректорыр гуапэу ехъуэхъуащ икIи жриIащ абы къыщихьа текIуэныгъэм ипкъ иткIэ, ар къэралым и еджапIэ нэхъыщхьэхэм я магистратурэм е аспирантурэм нэхъ тыншу зэрыщIэтIысхьэфынур. КъинэмыщIауэ, Биттуевэ Эльмирэ и цIэр иратхэнущ «Сэ си IэщIагъэм фIыуэ хызощIыкI» Лъэпкъпсо базэм. А реестрым илъ хъыбархэр куэдрэ къагъэсэбэп IэнатIэ, IуэхущIапIэ инхэм я унафэщIхэм, лэжьакIуэ къыщалъыхъуэм деж.
А псори къызэхъулIа Эльмирэ дохъуэхъу и зэфIэкIым, щIэныгъэм зытриша лъагъуэ цIыкIур гъащIэм гъуэгу бгъуфIэу къыщыхущIэкIыну.
ЖЫЛАСЭ Маритэ.
